Parenting | LAPA Uitgewers
Al die heerlike, gesonde dinge wat 'n baba kan eet in Koningskos vir kinders deur Helen Schöer
by LAPA Uitgewers on Aug 25th, 2015 Tweet
Koningskos vir kinders deur Helen Schöer is nou beskikbaar op LAPA se rakke:
Talle ouers het al heerlik gelag vir die gesigte wat hulle kinders trek as die kabouter die heel eerste keer aan vaste kos blootgestel word, maar min van ons besef dat daardie kosbare baba se eerste happie babakos die begin is van 'n noodsaaklike, lewenslange verhouding met voedsel.
Hierdie boek sal elke ma help om die kanse te verbeter dat dit 'n gesonde, genotvolle verhouding moet wees. Dink aan daardie eerste, gladde purees, tot sagte kossies met effens meer tekstuur, die heerlike vat-vat-vingerkos en later daardie peutervriendelike disse waaraan die hele gesin kan smul.
Moenie bloot gaan kitskos koop nie! Hierdie boek se voedingsriglyne en maklike resepte sal alle ma's en pa's help om self voedsame koningskos voor te berei. Laat daardie liefling van jongs af leer: Die geure, smake, kleure en teksture uit Ma of Pa se kombuis is mos die ware koningskos!
Baba's en hulle behoeftes verander verrassend vinnig, daarom lyk die boek se hoofstukindeling só: Eerste kos; 6 maande; 9 maande; Vingerkos en Peutervriendelik.
Koningskos vir kinders bied hulp aan almal om voedingswaardes te verstaan, dit verskaf talle wenke en heelwat moets en moenies waaraan die meeste van ons nie sou dink nie, maar die klem val beslis op al die heerlike, gesonde dinge wat 'n baba kán en behoort te eet, in plaas daarvan om te hamer op lyste vol goed wat nie geskik is nie.
Boonop sal die 110 watertandresepte, plus volkleurfoto's, die ma's en pa's inspireer om vir hulleself én vir hulle kinders te leer: Kook liewer self, dis makliker, gesonder en lekkerder om self heilsame kos te maak as wat baie mense besef.
Helen Schöer is al vir meer as agt jaar lank die redakteur van Baba & Kleuter, Suid-Afrika se Afrikaanse ouerskaptydskrif wat alles dek van swangerskap tot graad 0. Met 'n honneursgraad in joernalistiek van die Universiteit Stellenbosch in haar sak, het Helen haar loopbaan by die koerante begin. Met die koms van haar kinders – Sophia is nou 12 en Emily 9 – was Helen bly om die harde nuus te verruil vir leefstyljoernalistiek. Sy is passievol oor gesondheid en voeding, en lees resepteboeke soos ander mense fiksie lees. Helen se ander stokperdjies is joga en voetslaan.